ଗ୍ଲିପିଜାଇଡ  (ଇଂରାଜୀ ଭାଷାରେ , ଏକ ବ୍ୟବସାୟୀକ ନାମ ଗ୍ଲୁକୋଟ୍ରଲ/ ) ଏକ ସଲଫୋନିଲୟୁରିଆ   ଶ୍ରେଣୀର ମଧୁମେହରୋଧୀ ଔଷଧ  ଯାହା ମଧୁମେହ ଟାଇପ ୨ ରୋଗର ଚିକିତ୍ସାରେ ଦିଆଯାଏ  । ଏହା ସ‌ହିତ ମଧୁମେହ ଖାଦ୍ୟ   ଖାଇବାକୁ ଉପଦେଶ ଦିଆଯାଏ । ମଧୁମେହ ଟାଇପ ୧ ରୋଗରେ ଏହା ଦେବାକୁ ନିର୍ଦ୍ଦେଶ ଦିଆଯାଏନାହିଁ । ଏହା ପାଟିରେ ଦିଆଯାଏ । ଏହାର ପ୍ରଭାବ ଅଧ ଘଣ୍ଟାଏ ମଧ୍ୟରେ ଆରମ୍ଭ ହୋଇ ଗୋଟିଏ ଦିନ ପର୍ଯ୍ୟନ୍ତ ରହେ । ଗ୍ଲିପିଜାଇଡର ସାଧାରଣ ପାର୍ଶ୍ୱ ପ୍ରତିକ୍ରିୟାରେ ଅଇ, ତରଳ ଝାଡ଼ା, ସ୍ୱଳ୍ପ ରକ୍ତ ଶର୍କରା   ଓ ମୁଣ୍ଡ ବିନ୍ଧା ହୋଇପାରେ । ଅନ୍ୟାନ୍ୟ ପାର୍ଶ୍ୱ ପ୍ରତିକ୍ରିୟା ମଧ୍ୟରେ ନିଦ୍ରାଳୁ ଭାବ, ଚର୍ମ ରାସ୍ ଓ ଅସ୍ଥିରତା ବା କମ୍ପନ ହୋଇପାରେ । ଯକୃତ ରୋଗ   ବା ବୃକ୍‌କ ରୋଗ   ଥିଲେ ଗ୍ଲିପିଜାଇଡ ମାତ୍ରା ବ୍ୟବସ୍ଥିତ କରିବାକୁ ପଡ଼େ । ଗର୍ଭାବସ୍ଥା ଓ ସ୍ତନ୍ୟପାନ   ସମୟରେ ଏହା ଦିଆଯାଏନାହିଁ । ଏହା ଅଗ୍ନାଶୟକୁ   ଉତ୍ତେଜିତ କରି ଇନସୁଲିନ ବିମୋଚନ କରେ ଓ ତନ୍ତୁମାନଙ୍କର ଇନସୁଲିନ ପ୍ରତି ସମ୍ବେଦନଶୀଳତା ବୃଦ୍ଧି କରାଏ । ଯୁକ୍ତରାଷ୍ଟ୍ର ଆମେରିକାରେ ସନ ୧୯୮୪ରେ ଡାକ୍ତରୀ ବ୍ୟବ‌ହାର ନିମନ୍ତେ ଗ୍ଲିପିଜାଇଡ ସ୍ୱୀକୃତ ହୋଇଥିଲା । ଏହା ଜେନେରିକ ଔଷଧ ନାମରେ   ବିକ୍ରୟ ହୁଏ । ଯୁକ୍ତରାଷ୍ଟ୍ର ଆମେରିକାରେ ଏହାର ଏକ ଡୋଜର ହୋଲସେଲ ମୂଲ୍ୟ ସନ ୨୦୧୮ରେ ୦.୦୫ ଡଲାରରୁ କମ୍ ଥିଲା । ସଂଯୁକ୍ତ ରାଷ୍ଟ୍ରରେ ସନ ୨୦୧୮ରେ ଏହା ନିମନ୍ତେ ଏନଏଚଏସକୁ   ଏକ ଡୋଜ ପିଛା ୦.୦୫ ପାଉଣ୍ଡରୁ କମ୍ ଖର୍ଚ୍ଚ କରିବାକୁ ପଡ଼ୁଥିଲା । ସନ ୨୦୧୬ରେ ଯୁକ୍ତରାଷ୍ଟ୍ର ଆମେରିକାରେ ଏହାର ୧୭ ନିୟୁତ ପ୍ରେସକ୍ରିପସନ ହୋଇ ସର୍ବାଧିକ ପ୍ରେସକ୍ରିପସନ ତାଲିକାରେ ୪୪ତମ ସ୍ଥାନ ଅଧିକାର କରିଥିଲା ।